รัฐบาลไทย-ข่าวทำเนียบรัฐบาล-ทส. ประสานความร่วมมือกับ ผู้ว่าฯ ทั่วประเทศ ขับเคลื่อน ๔ ประเด็นใหญ่ ป้องกันไฟป่า PM 2.5 ปลูกป่าต้นน้ำ จัดทำที่ดินทำกิน และการขอใช้พื้นที่เขตป่าสงวน
วันพฤหัสบดีที่ 14 มกราคม 2564
ทส. ประสานความร่วมมือกับ ผู้ว่าฯ ทั่วประเทศ ขับเคลื่อน ๔ ประเด็นใหญ่ ป้องกันไฟป่า PM 2.5 ปลูกป่าต้นน้ํา จัดทําที่ดินทํากิน และการขอใช้พื้นที่เขตป่าสงวน
ทส. ประสานความร่วมมือกับ ผู้ว่าฯ ทั่วประเทศ ขับเคลื่อน ๔ ประเด็นใหญ่ ป้องกันไฟป่า PM 2.5 ปลูกป่าต้นน้ํา จัดทําที่ดินทํากิน และการขอใช้พื้นที่เขตป่าสงวน
วันนี้ (๑๔ มกราคม ๒๕๖๔) ณ ห้องประชุมราชสีห์ อาคารศาลาว่าการกระทรวงมหาดไทย นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงในสังกัดกระทรวงฯ ร่วมประชุมทางไกลผ่านระบบวีดิทัศน์ทางไกล (Video Conference System) กับ ผู้ว่าราชการจังหวัดทั่วประเทศ ในการขอความร่วมมือหน่วยงานระดับพื้นที่เพื่อขับเคลื่อนภารกิจสําคัญและเป็นประเด็นเร่งด่วน ในโอกาสที่ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายสุพัฒน์พงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ประชุมชี้แจงข้อราชการสําคัญกับผู้ว่าราชการจังหวัด
โดยประเด็นสําคัญเร่งด่วนที่ทางกระทรวงทรัพยากรธรรมชาติและสิ่งแวดล้อม (ทส.) ได้ขอประสานความร่วมมือผ่านผู้ว่าราชการจังหวัดไปยังหน่วยงานระดับพื้นที่ของกระทรวงมหาดไทย
ทั่วประเทศ เพื่อร่วมกันขับเคลื่อนภารกิจที่สําคัญทางด้านทรัพยากรธรรมชาติและสิ่งแวดล้อมในระดับพื้นที่นั้น มี ๔ ประเด็นหลัก ได้แก่
๑. ไฟป่า หมอกควัน และ PM 2.5
ขอให้ผู้ว่าราชการจังหวัดพิจารณาจัดตั้งชุดปฏิบัติการมวลชนลงพื้นที่สร้างการรับรู้ ความเข้าใจและเข้ามามีส่วนในการลดต้นเหตุการเกิดไฟป่า หมกควัน และ PM 2.5 โดยชุดปฏิบัติการนี้จะเป็นการทํางานร่วมกันระหว่าง ทส. ฝ่ายปกครอง ทหาร และจิตอาสาพระราชทาน รวมถึง ส่งเสริมบทบาทของเครือข่ายภาคประชาชน อบต. นายอําเภอ ผู้นําชุมชน ให้เข้ามาร่วมดําเนินการด้วย โดยสํานักงานทรัพยากรธรรมชาติและสิ่งแวดล้อมจังหวัดจะเป็นหน่วยงานสนับสนุนทางวิชาการ
นอกจากนั้น ขอให้แต่ละจังหวัดลดและควบคุมการเผาในพื้นที่เกษตรอย่างเข้มงวด โดยขอให้เกษตรและสหกรณ์จังหวัดจัดทําข้อมูลแปลงเกษตรที่มีการเผาซ้ําซาก รายงานผู้ว่าราชการจังหวัด ในการนี้ หน่วยงานของ ทส. จะจัดทําแผนและผลการป้องกันแก้ไขไฟป่า หมอกควัน และ PM 2.5 รวมถึงรายงานคุณภาพอากาศ จุดความร้อน รายงานผู้ว่าราชการจังหวัดอีกทางหนึ่งด้วย ทั้งนี้ ขอให้ผู้ว่าราชการจังหวัดควบคุมแหล่งกําเนิดมลพิษอื่น ๆ เช่น การจราจร ภาคอุตสาหกรรม ควบคู่ไปด้วย
๒. การปลูกป่า/สร้างฝาย/ระบบกระจายน้ํา : พื้นที่ป่าต้นน้ํา
ขอให้ทุกจังหวัดเร่งรัดขับเคลื่อนโครงการปลูกป่าและป้องกันไฟป่า ตามคู่มือที่ ทส. ได้จัดทําไว้ กําหนดไว้ ๒.๖๘ ล้านไร่ในปี ๒๕๗๐ โดยปี ๒๕๖๔-๒๕๖๕ เร่งรัดดําเนินการในพื้นที่ต้นน้ํา ๑๒ จังหวัดเร่งด่วน ได้แก่ เชียงใหม่ เชียงราย ตาก น่าน พะเยา ลําปาง ลําพูน แม่ฮ่องสอน ชัยภูมิ นครศรีธรรมราช และนครราชสีมา โดยจังหวัดอื่นดําเนินการในส่วนของการเพิ่มพื้นที่สีเขียวทั้งในและนอกเขตป่าร่วมกับชุมชน อปท. และทุกภาคส่วนที่เกี่ยวข้องตามความเหมาะสมของสภาพพื้นที่
นอกจากนั้น ได้ขอให้ผู้ว่าราชการจังหวัด พิจารณาแต่งตั้งคณะกรรมการโครงการปลูกป่าและป้องกันไฟป่าระดับจังหวัดให้แล้วเสร็จ ภายในเดือนมกราคม ๒๕๖๔ และขอให้มอบหมายนายอําเภอ ปฏิบัติงานร่วมกับเจ้าหน้าที่ ทส. และเครือข่ายจิตอาสาพระราชทาน ในการสร้างความเข้าใจกับประชาชนที่อาศัยในพื้นที่ป่าต้นน้ํา พร้อมทั้ง ขอให้มีโครงการความร่วมมือระหว่างภาครัฐ เอกชน และประชาชน ในการปลูกป่าต้นน้ํา เพิ่มพื้นที่สีเขียว อีกทั้ง ขอให้พิจารณาประสานองค์การปกครองส่วนท้องถิ่นร่วมกับชุมชน ในการจัดตั้งเรือนเพาะชําชุมชน เพื่อจัดเตรียมกล้าไม้สําหรับฟื้นฟูป่าในพื้นที่ด้วย
๓. การจัดที่ดินทํากินให้ชุมชน ภายใต้ คทช.
ขอให้ผู้ว่าราชการจังหวัดเร่งรัดให้เกิดการอนุญาตการเข้าทําประโยชน์ของชุมชนในพื้นที่ป่าสงวนแห่งชาติ โดยในปี​ ๕๘ - ๖๔ กําหนดเป้าหมาย​ จํานวน ๓๗๕ พื้นที่ หรือ ๑,๘๙๐,๖๔๘ ไร่ ใน ๖๓ จังหวัด รวมถึง ขอให้มอบหมายเกษตรจังหวัดและนายอําเภอที่เกี่ยวข้องประสาน หน่วยงานของ ทส. ในพื้นที่ ในการสํารวจพื้นที่สนับสนุนแหล่งน้ํา และขอให้มีการประสานหน่วยงานอื่นในการสร้างอาชีพให้กับประชาชนในพื้นที่ คทช.
ทั้งนี้ ยังมีพื้นที่จํานวน ๔.๗๕ ล้านไร่ ในการสํารวจและรังวัดแนวเขตป่าสงวนแห่งชาติ เพื่อจัดที่ดินทํากินให้ชุมชน ให้ครบถ้วนแล้วเสร็จภายในเดือนกันยายน ๒๕๖๔
๔. การขออนุญาตการใช้ประโยชน์ของส่วนราชการหรือหน่วยงานของรัฐในเขตป่าสงวนแห่งชาติ
การขออนุญาตการใช้ประโยชน์ในเขตป่าสงวนแห่งชาติที่ก่อสร้างไปก่อนได้รับการอนุญาตนั้น ขอให้ผู้ว่าราชการจังหวัดแจ้งส่วนราชการที่ยื่นคําขอ จัดเตรียมรายละเอียดประกอบคําขอให้ถูกต้อง ครบถ้วน ให้กับสํานักงานทรัพยากรธรรมชาติและสิ่งแวดล้อมจังหวัด หรือ สํานักจัดการทรัพยากรป่าไม้ในพื้นที่โดยเร่งด่วน
ส่วนการขออนุญาตการใช้ประโยชน์ในเขตป่าสงวนแห่งชาติ (โครงการใหม่) ขอให้ผู้ว่าราชการจังหวัด เร่งรัดหน่วยงานที่เกี่ยวข้องยื่นคําขออนุญาตเข้าทําประโยชน์ในพื้นที่ป่าสงวนแห่งชาติ ที่สํานักงานทรัพยากรธรรมชาติและสิ่งแวดล้อมจังหวัด ภายใน ๓๑ มกราคม ๒๕๖๔ พร้อมทั้งกํากับให้สํานักงานทรัพยากรธรรมชาติและสิ่งแวดล้อมจังหวัด และสํานักจัดการทรัพยากรป่าไม้ในพื้นที่ ตรวจสอบพื้นที่รวมถึงเอกสารให้ถูกต้อง ครบถ้วน เพื่อทยอยเสนอผู้ว่าราชการจังหวัดลงนามภายใน ๑๕ กุมภาพันธ์ ๒๕๖๔ โดย ทส. จะได้ดําเนินการในส่วนที่เกี่ยวข้องต่อไป เพื่อให้แล้วเสร็จภายในเดือนมีนาคม ๒๕๖๔